
מתויגת
מאת דייב דיביו
תרגום ובימוי נועם שמואל
מוזיקה אייל וייס
תפאורה ניב מנור
תלבושות לימור דרור
תאורה זיו וולושין
וידיאו נמרוד צין
משחק שני קליין, בר גול, אלעד טרצקי
העולם המקוון האנונימי מאפשר לנו להעיז ולהתבטא בחופשיות. היכון עובר הגבול בין בדיחה שעולה לרשת, לבין רוע טהור? האם אנו מודעים ואחראים להשלכות ההרסניות של שימוש בלתי הולם ברשת?
תום ומונה נחקרים במשטרה בעקבות פרסום אנונימי של תמונות חושפניות של יסמין, חברתם ללימודים. החקירה חושפת את השתלשלות העניינים שהובילה לשיתוף התמונות והתיוגים ברשת  ומראה כיצד לחיצה קטנה על העכבר עלולה לסכן חיי אדם.
הנושאים המרכזיים המועלים בהצגה הם: בריונות ברשת, לחץ חברתי, טכנולוגיה, מוסר, אחריות, פרטיות ודיכאון.

מטרת חוברת זו היא להעשיר את חווית הצפייה בהצגת תיאטרון, להרחיב את עולמם של התלמידים ולעודד מעורבותם בסביבתם. חומר רקע, צפייה מודרכת ודיון לאחר הצפייה, יכולים להעשיר את עולמו של הצופה, לא רק בעניין תוכן ההצגה ומסריה אלא גם בעניין צורתה, סגנונה האומנותי ויופייה. הצגת תיאטרון היא יצירה שביכולתה לברוא עולם של אשליה שמקרין על עולם המציאות שלנו, להשפיע ולהרעיף עלינו קסם והנאה. 

לאומנות התיאטרון מורכבות ייחודית משלה והיא תוצאה של שיתוף פעולה בין יוצרים רבים מתחומי אמנויות שונים כשלכל אחד מהם תרומה חיונית משלו. בהצגה מתויגת מיטב היוצרים חברו יחד ליצור עבורכם יצירה רבגונית ושלמה. 

חומר רקע לנושא בריונות ברשת

  מתוך מאמר של יוסי לוי, רשתות חברתיות, מנהל מינהל חברה ונוער.

מחקר שבדק את הרגלי צריכת התקשורת מראה כי מרבית בני הנוער מבלים את שעות הפנאי שלהם בגלישה באינטרנט. כך נעשתה המדיה החברתית לחלק משמעותי בחיינו. לרשתות החברתיות יש כוח חברתי אדיר. עדות לכך ניתן לראות בהתנהלותן של המהפכות הפוליטיות והחברתיות במצרים ובמדינות אחרות באזור, שאת גלגליהן הניעו דיווחים ברשתות חברתיות. 

העוצמה הרבה של הרשתות החברתיות, היכולה לטענת רבים לשנות סדרי עולם, מחייבת אותנו לעורר מודעות גם לסכנות הטמונות בשימוש בהן.

הרשת החברתית מוגדרת כרשת בין "חברים", אך היא יוצרת הגדרת חברוּת  משלה. חלק מן המוגדרים ברשת כחברים הם אנשים שאינם מכירים כלל זה את זה וה"חברות" ביניהם מתבססת על אינטרסים משותפים. סטאטוס החברות  באינטרנט  בנוי בצורה ליניארית - כן חבר, לא חבר, ולכן כל דבר הנכתב על ה"קיר" של אדם ברשת נחשף תוך זמן קצר לעיניהם של כל אלה המוגדרים כחבריו, גם כאשר ההיכרות עמם היא שטחית או כלל לא קיימת. באופן זה   מידע ופרטים אינטימיים עלולים להפוך לנחלת הכלל. 

הרשת החברתית נותנת לגולשיה האפשרות להגיב בדרך שאיננה חברית ואף להשפיל ולפגוע. אלה הם המקרים בהם  מתעוררות הבעיות, כאשר "חברים" מגיבים בגסות, מעליבים ומשפילים. תגובות בוטות עלולות לגרום לפגיעה נפשית קשה ולתגובות לא צפויות של הכותב - עד לפגיעה בעצמו. על כן אותה רשת שיכולה לשמש לתמיכה, למקור ידע ומידע, עלולה במקביל להוות גם מקור לסכנות מסוגים שונים. 

מהי רשת חברתית?

בעבר ההגדרה של רשת חברתית התייחסה למפגש של אנשים פנים אל פנים, ואילו היום לא עוד. הגורם לשינוי זה הוא רשת האינטרנט, המאפשרת לנו לתקשר עם אנשים ללא צורך להיפגש באופן פיזי במקום ובזמן מסוימים. הרשת החברתית היא מרכיב מרכזי בתרבות האינטרנטית ושימושיה רבים. אתרי הרשתות החברתיות מאפשרים למשתמשים להציג מידע אישי ולתקשר עם אחרים. רוב האתרים הללו הם חינמיים ופתוחים לכול. חלק מהם הם פרטיים או מיועדים לאנשים בעלי עניין משותף. הרשתות החברתיות מאפשרות לחבריהן לאתר חברים מהעבר ולחדש קשרים, למצוא אהבה או מקום עבודה, לשתף אחרים בידע או במידע ולהתגייס למען מטרה מסוימת. בהיבט העסקי הרשתות מסייעות לגיוס עובדים, למכירות ולשיווק.

הרשתות החברתיות הפופולאריות ביותר בעולם הן פייסבוק, מייספייס, לינקדאין וטוויטר.

פייסבוק (facebook)– הינה הרשת החברתית הפופולארית ביותר. היא נוסדה על ידי מארק צוקרברג, סטודנט באוניברסיטת הרווארד בארה"ב, בשנת 2004, וכיום רשומים בה למעלה מ-500 מיליון משתמשים. בישראל יש למעלה משלושה מיליון משתמשים רשומים, רובם גילאי 34-18. למשתמשים יש דף אישי ובו הפרופיל האישי הכולל מידע על תחומי עניין ותמונות אישיות. ניתן ליצור קשר עם המשתמש באופן פרטי, כך שרק המוען והנמען יכולים לראות את השיחה, ובאופן פומבי על "הקיר" (wall), שבו ההודעות גלויות לעיני כול. האתר מאפשר להגדיר רמת פרטיות, כך שהצפייה בפרופיל של המשתמש תהיה מוגבלת רק למשתמשים המוגדרים כ"חברים".

מייספייס  (myspace)– הרשת החברתית שהקדימה את פייסבוק הוקמה ב-2003 ויש לה 66 מיליון גולשים. היום זוהי רשת חברתית שמתמקדת במוסיקה, בקטעי וידאו ובחדשות מעולם הבידור, והיא מאפשרת תקשורת בין מעריצים, וכן מעקב אחר עמודים של אמנים, תוכניות טלוויזיה וכדומה ועדכון שלהם. 

טוויטר (twitter) –  רשת חברתית שהוקמה ב-2006 והיא מאפשרת לשלוח ולקרוא מסרים קצרים עד 140 תווים (מה שנקרא "מיקרו-בלוגינג"). את המסרים המכוניםtweets  ("ציוצים") אפשר לשלוח ולקבל דרך האתר ודרך הטלפון הסלולרי. את המסרים יכולים לראות "העוקבים"(followers)  שנרשמו לעקוב אחר אותו משתמש. מאז היווסדה צברה הרשת תאוצה רבה ומספר המשתמשים בה מגיע היום לכ-190 מיליון.

לינקדאין  (Linkedin)– רשת חברתית בעלת אוריינטציה מקצועית שמטרתה ליצור קשרים מקצועיים ועסקיים בין משתמשיה. המשתמשים יכולים ליצור פרופיל אישי ולהציג בו את ניסיונם המקצועי כדי לקדם קשרים מקצועיים או עסקיים, לגייס עובדים ולמצוא אפשרויות העסקה או שותפויות עסקיות. בפרופיל המשתמש ניתן להציג ידע, ניסיון, כישורים והתמחויות מקצועיות, רקע לימודי והמלצות ממעסיקים. ברשת חברים מעל 46 מיליון משתמשים.

מהי בריונות ברשת?

בריונות רשת , בריונות אינטרנט, בריונות מקוונת או בריונות קיברנטית,  זאת תופעה בה נעשה שימוש באינטרנט או בטלפון הנייד על מנת להשמיץ, להטריד, להביך, להפחיד, או לתקוף אדם יחיד או קבוצה. בריונות רשת יכולה במקרים רבים להוות עבירה פלילית. היא יכולה להתקיים באמצעות בלוגים, אתרי אינטרנט, קהילות מקוונות, דואר אלקטרוני, SMS, MMS, ובאמצעות סרטוני וידאו אשר צולמו באמצעות הטלפון הסלולארי אשר פורסמו באתר/קהילה מקוונת. לאחר שהחומר מפורסם באינטרנט הוא הופך לפומבי ובפוטנציאל כל אחד ממשתמשי האינטרנט בעולם לקבל גישה אל התוכן. 

קשה מאוד ולעתים בלתי אפשרי להסיר לחלוטין חומר פוגעני שפורסם באינטרנט.

על מנת שבריונות רשת תחשב ככזאת, על שני הצדדים להיות קטינים. ברגע שישנו מבוגר באחד מן הצדדים זה הופך להיות הטרדה ברשת  או מעקב ברשת. בנוסף בריונות הרשת אינה תקשורת חד פעמית.
סוגי בריונות רשת

· התלהמות (Flaming) – החלפת דברים פוגעניים ללא קשר ממשי לנושא המדובר וללא איזון. במקרה שכזה בדרך כלל כל המעורבים בשיחה נגררים להתנהגות לוחמנית ופוגענית. התלהמות יכולה להתרחש בפורומים, תוכנות למסרים מידיים , רשתות חברתיות , חדרי צ'אט, בלוגים וכדומה.

· השמצה (Denigration) - הפצת מידע שקרי על אדם מסוים באמצעות שליחת מידע זה למספר רב של מכרים. המטרה היא פגיעה בקשרים החברתיים של אותו אדם ו/או במוניטין שלו.

· התחזות (Impersonation) – שימוש בסיסמה ובשם משתמש של הקורבן על מנת להתחזות אליו בתוכנות מסרים מיידים בדואר האלקטרוני, ברשתות חברתיות ועוד. וכך לדוגמה בונים לנפגע פרופיל חדש ופוגעני.

· אאוטינג והולכת שולל (Outing and Trickery) - חשיפת מידע אישי ופרטים אישיים על אדם שלא נועדו להחשף לכלל הציבור. למשל הפצת תכתובת דואר אישית לתפוצה רחבה של אנשים, גילוי זהותו של כותב בלוג אנונימי, הפצת תמונות וסרטונים אישיים ברשת וכדומה.

· מניעה (Exclusion) – זהו למעשה חרם בעולם האינטרנט. מניעת גישה מאדם מסוים לזירה חברתית ברשת. לדוגמה כשקבוצה שלמה חוסמת ילד אחד בפייסבוק.

· מעקב (Cyber stalking) – מעקב אחרי אדם ברשת לצורך השגת פרטים ומידע אישי עליו במטרה לפגוע בו, להפחיד אותו או לסחוט אותו.

· איום (Cyber threats) - איומים ברשת לפגיעה באדם מסוים או בקבוצה/מוסד/ארגון יכולים בהחלט להגיע לידי מימוש בעולם האמיתי.

החקיקה בישראל

בישראל אין חקיקה ספציפית כנגד בריונות רשת. למרות זאת מרבית ממעשי הבריונות נכללים בקטגוריה של עברות פליליות ועל כן ניתן להשתמש בחוקים אלו: חוק הגנת הפרטיות, חוק איסור לשון הרע וחוק מניעת הטרדה מאיימת. האחרון מאפשר כל מי שנפגע ומרגיש איום לשלוות חייו, לפרטיותו, לחירותו ולגופו לפנות לבית המשפט ולקבל צו שיאסור על הצד השני להטריד. הפרת הצו גוררת סנקציה של מעצר.

למרות החוקים שיכולים להוות פתרון משפטי לבריונות, זו אינה דרך הטיפול הטובה ביותר. מכיוון שגם לאחר הוכחת הפגיעה עדיין יש להתמודד עם הבעיה של האנונימיות ברשת והוכחה כי אכן האדם המתעלל ישב בצידו השני של המחשב. 

לכן עדיף לפעול בצורה של מניעה, להעלות את המודעות בנושא וההסברה בקשר להשלכות החמורות של שימוש בלתי הולם .  
הצעות לפעילויות נוספות 

1- כתיבה יוצרת

א. מכתב התנצלות

נסה לכתוב מכתב התנצלות כן ליסמין. נסה למצוא מילים המעידות על לקיחת אחריות. נסה להציע ליסמין דרכי התמודדות במצבה .

ב. סצנה דרמטית חדשה

נסה ליצור דמות חדשה במחזה, לדוגמא סצנה בו ידיד ששהה במסיבה ויכול היה להתערב ולשנות את התפתחות העלילה. אולי סצנה חדשה בין אביה של מונה ומונה. אולי סצנה בה מונה או תום פוגשים את היסמין בפרטיות בבית החולים. אולי סצנה בין יועצת בית הספר ואחד התלמידים.

ג. מאמר עיתונאי

נסה לכתוב מאמר לעיתונות על "המסיבה של מונה". נסה לראיין את הנפשות הפועלות ולקבל מהם גרסתם לאירוע. נסה לחבר בין המיניות הנשית ובין התוקפנות כלפי נשים. נסה לשמור על אובייקטיביות.

2- אוהב/ לא אוהב? מה דעתך על היגדים אלה?

· אני עושה לייק לכולם.
· אחד מכל שני בני נוער קיבל באינטרנט פנייה בעלת אופי מיני.
· פגיעות באמצעות האינטרנט הן קשות יותר מפגיעות במרחב הרגיל.
· אני נעלב כאשר אף אחד לא מגיב למה שכתבתי בפייסבוק.
· אינטרנט אינו יותר מסוכן מכל מצב חברתי אחר.
3- מהי תגובתך? הצעה לשאלות לדיון מעמיק 

1-  האם הבעת חרטה למעשה משנה את חומרת המעשה ?

2-  האם יש הבדל מהותי בין מי שמצלם חומרים פוגעניים ובין מי שמפיץ אותם?

3-  האם בריונות ברשת משפיעה באותה המידה אצל כל אחד?

4-  האם בנות נפגעות יותר?

5-  האם בני נוער אכזריים יותר ממבוגרים?

6  - האם תוכל להציע מנגנון מניעה או הגנה להשלכות שליליות לשימוש בפייסבוק ? 

7- האם לדעתך יש ברשת סכנות שאין להן פתרון? מהן? 
8- מה דעתך על חברות בין מורים לתלמידים ברשתות החברתיות?
9-  מה ההשפעה של הרשתות החברתיות על חיי החברה שלך?
4- דברים שקורים באמת

דוגמאות להיבטים החיוביים והשליליים של שימוש ברשת חברתית
א- כולם ידעו, כולם שתקו - ילד התאבד

 כולם ראו את הכתובות המעליבות "הייתי הורג אותך יא הומו". כולם ראו את המצוקה הנפשית שלו כשכתב: "אמא אני אוהב אותך עד הרגע שנחייה". אבל אף אחד ממאות החברים של ד' בפייסבוק לא ניסה להציל אותו. עכשיו הם מנסים להגן על עצמם ואומרים: "זה היה בצחוק". לד' בן ה- 16 היו 900 חברים בפייסבוק. חלקם היו אלה שגרמו לו להרגיש כל כך רע. "הייתי הורג אותך יא הומו, אבל אני לא אעשה זאת בגלל שזה צער בעלי חיים" כתב אחד ה"חברים".  אחרי תקופה ארוכה של התעללות חברתית לד' נמאס. אחותו מצאה אותו תלוי במקלחת ללא רוח חיים. מתוך "כתבו בפייסבוק לנער שהתאבד: 'הייתי הורג אותך'",Ynet, 5.1.2011

ב- שומרי הרשת

במסגרת הפעילות החברתית בבית הספר היסודי "אלון" בהרצליה, הרכיבו תלמידי כיתות ה'- ו' "ועדת פייסבוק", שתפקיד חבריה יהיה להיות שומרי הרשת החברתית. לפי התוכנית, אם חברי הוועדה יגלו הצקות, ניבולי פה, הטרדות או תמונות לא נאותות, הם יהיו אחראים לפנות אל אותם תלמידים ולבקש מהם להסיר את התכתובות מהרשת. אם חברי הוועדה לא יזכו לשיתוף פעולה של חבריהם, יהיה עליהם  להודיע על כך למחנכת. במסגרת זו הם מחויבים לשהות יום בשבוע בתורנות "פייסבוק" ולבחון מי כותב מה.  מתוך: "תלמידי יסודי בהרצליה הקימו משמר פייסבוק", הארץ – קפטן אינטרנט, 16.2.2011
ג- אם החייל לא היה אתיופי - המדינה הייתה בוערת
באתרי החדשות התפרסם סרטון המתעד כיצד שוטר ישראלי מבקש מחייל צעיר להסיט את אופניו. בסרטון ניתן לחזות בשפת הגוף של החייל שואל את השוטר שאלה, ובשלב לאחר מכן ניתן לצפות כיצד השוטר מתנפל על החייל באלימות, ול"חגיגה" מצטרף עוד שוטר.... ולמה הסרטון כל כך נורא? לא בגלל שישנם שוטרים מרושעים.הסרטון נורא בגלל שהחייל הוא ממוצא אתיופי, וברור לעין שזה כל הסיפור....הסיפור הוא לא משטרת ישראל. הסיפור הוא התרבות שבה אנחנו חיים. ....בעקבות העלאת הסרטון לרשתות החברתיות ואתרי החדשות המשטרה השעתה את השוטר במקום. מתוך: חדשות וואלה, 28 באפריל 2015,  

ד- חרם
ילדה בת 11 נאלצה להתמודד עם חרם והתעללות מצד ילדי הכיתה והשכבה שלה. החרם החל בעקבות תמונה שהעלתה לרשת וגררה עשרות תגובות בוטות ורומסות עד כדי איומים של מוות לילדה. "אם תדברי ככה, את מתה", "אם תפתחי עלי את הפה, אני יהרוג אותך", "תסתמי. כולם שונאים אותך". הפייסבוק לא המציא את הגלגל בכל הקשור לחרם על  ילד בכיתה, אבל ללא ספק הוא מהווה במה המשמשת כזרז נמרץ בכל מה שקשור בהעברת המסר של החרם בין הילדים תוך דקות ספורות. 
מתוך: ידיעות אחרונות, 24 שעות, 9.1.2011

